ORDE do 26 de xullo de 2010 pola que se establecen as bases reguladoras para a concesión, en réxime de concorrencia competitiva, das subvencións aos/ás titulares de obradoiros artesanais para actuacións de fomento e desenvolvemento do sector artesanal galego, no ámbito da Comunidade Autónoma de Galicia, e se procede á súa convocatoria para o ano 2010. (Código de procedemento IN201G).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 10/08/2010

A importancia das actividades artesanais en Galicia reside non só nun plano social ou cultural co que se adoitan identificar, senón que constitúen actividades con gran capacidade de xeración de emprego e riqueza desde o punto de vista económico. Abranguen, ademais, unha lista moi longa de oficios que se traduce nunha oferta produtiva moi diversificada que pode responder de xeito eficaz ás exixentes demandas do mercado actual.
A innovación, o deseño e a calidade son as bazas coas que conta a artesanía para sobrevivir e facerse forte nun contexto de globalización e elevada competitividade. A estes tres factores vincúlase o compromiso da Xunta de Galicia co colectivo artesanal galego, consciente de que o sector debe actuar como un factor de desenvolvemento, de creación de postos de traballo, de asentamento poboacional e xeración de identidade. O obxectivo é facer da artesanía unha actividade de futuro, coa que se poida implicar a mocidade que desexe dedicarse a un dos nosos oficios.
O Estatuto de autonomía de Galicia, no seu artigo 27.17º, atribúelle á nosa comunidade autónoma competencias exclusivas en materia de artesanía. De acordo con dito plano competencial, a comunidade autónoma posúe plenas competencias normativas, entre as que se inclúe a lexislativa, para regular o réxime da artesanía no ámbito territorial da comunidade autónoma. A Lei 1/1992, do 11 de marzo, de artesanía de Galicia, establece o marco legal de actuación do sector artesán en virtude das citadas competencias e establece a creación do Rexistro Xeral de Artesanía de Galicia, de carácter público e voluntario, como instrumento que permite coñecer a dimensión de cada grupo artesanal e o alcance da acción administrativa circunscrita ao ámbito xeográfico da nosa comunidade.
Acorde co reflectido no parágrafo anterior, a actual normativa de subvencións non se contrapón co disposto na Directiva 2006/123/CE do Parlamento Europeo e do Consello, do 12 de decembro de 2006, relativas os servizos no mercado interior e coa Lei 1/2010, do 11 de febreiro, de modificación de diversas leis de Galicia para a súa adaptación á citada directiva.
Cómpre, polo tanto, proceder á instrumentación da concesión de axudas, en réxime de concorrencia competitiva, para os obradoiros co obxecto de modernizar as súas estruturas produtivas, reformar, remodelar ou crear novos obradoiros e introducir as novas tecnoloxías, potenciar a formación especializada e a incorporación de novos/as traballadores/as, así como fomentar a divulgación dos produtos e a participación dos/as artesáns/ás en certames profesionais como expositores.
En relación co exposto, en virtude das competencias que ten atribuídas a Consellería de Economía e Industria en materia de artesanía, no exercicio das atribucións que me foron conferidas,
DISPOÑO:
Artigo 1º.-Convocatoria.
1. Esta orde ten por obxecto aprobar as bases polas que se rexerá a concesión das subvencións da Consellería de Economía e Industria para actuacións de fomento e desenvolvemento do sector artesanal galego e que se inclúen como anexo I.
2. Así mesmo, por medio desta orde convócanse as devanditas subvencións para o ano 2010 (Procedemento administrativo IN201G).
3. Para a concesión destas subvencións destínase un crédito de 900.000  que será imputado á aplicación orzamentaria 08.03.741F.770.0 dos orzamentos xerais da comunidade autónoma para 2010.
Artigo 2º.-Solicitudes.
1. Os formularios de solicitude de axuda regulados nesta orde deberaos obter, cubrir, validar e imprimir necesariamente o/a solicitante a través da aplicación informática Axudas virtual (procedemento IN201G presentación electrónica), dispoñible no seguinte enderezo da internet: https://axudasindustria.xunta.es/att.
Tamén se pode acceder na oficina virtual desta consellería, sita no enderezo da internet:
http://economiaeindustria.xunta.es
, e no enderezo http://www.xunta.es/presentacion-electronica-da-xunta-de-galicia da Xunta de Galicia, facendo uso do enlace dispoñible co procedemento IN201G.
Para cubrir correctamente os formularios de solicitude, no citado enderezo de internet disporase de instrucións de axuda que deberán ser observadas en todo momento polos/as solicitantes.
En caso de dúbida, dificultades técnicas ou necesidade de máis información, poderán dirixirse ás xefaturas territoriais da Consellería de Economía e Industria a través dos teléfonos e enderezos de correo electrónico seguintes:
A Coruña: 981 18 49 14, incoruña@xunta.es;
Lugo: 982 29 49 38, majose.cortiña.darriba@xunta.es;
Ourense: 988 38 67 12, ana.isabel.perez.souto@xunta.es;
Pontevedra: 986 80 52 26, inpontevedra@xunta.es, que adoptarán as medidas necesarias para facilitar a presentación por escrito de solicitudes.
Os anexos desta convocatoria publícanse no DOG exclusivamente para efectos informativos, sendo necesario empregar a aplicación informática indicada para a obtención dos formularios de solicitude.
A presentación de solicitudes farase por vía escrita (en soporte papel) ou en formato electrónico ante o rexistro telemático da Xunta de Galicia, logo de obtención e formalización dos formularios de acordo co previsto neste artigo.
2. O prazo de presentación de solicitudes será a partir do día seguinte ao da publicación desta orde no DOG ata o día 11 de setembro de 2010, ambos inclusive.
As solicitudes en formato papel presentaranse preferentemente no rexistro da Xunta de Galicia, así como no de calquera outro órgano da Administración xeral do Estado, das comunidades autónomas ou das entidades que integran a Administración local, sempre que, neste último caso, se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (en diante, Lei 30/1992).
3. As solicitudes tamén poderán presentarse en formato electrónico, en vez de en papel, ante o rexistro telemático da Xunta de Galicia, mediante sinatura electrónica do/a representante legal do/a solicitante ou persoa que o/a representa e cando non sexa preciso achegar ningunha documentación en papel, téndose que cumprir os seguintes requisitos:
O/a presentador/a deberá posuír un certificado dixital en vigor baixo a norma X.509 V3 recoñecido pola plataforma de validación e sinatura electrónica @firma. Os prestadores recoñecidos son: DNI electrónico, Camerfirma, izenpe, CATCert (Axencia Catalá de Certificación), ANF AC, SCR (Servizo de Certificación dos Rexistradores), ACA, ACCV (Autoridade de Certificación da Comunidade Valenciana), Ancert (Axencia Notarial de Certificación), FNMT (Fábrica Nacional de Moeda e Timbre), Firmaprofesional e Banesto CA.
4. Xunto cos formularios de solicitude, deberá anexarse en formato electrónico a documentación a que se fai referencia no artigo 5º parágrafo 2 do anexo I das bases reguladoras. Para isto, no proceso de formalización telemática permitirase anexar á solicitude os arquivos informáticos necesarios. No caso de presentación telemática, unha vez asinados co certificado dixital do presentador/a os formularios normalizados, procederase á transferencia telemática da dita documentación ao Rexistro Telemático da Xunta de Galicia, creado polo Decreto 164/2005, do 16 de xuño. Unha vez completado o proceso de transferencia telemática, efectuarase a anotación correspondente no rexistro de entrada, e nese momento expedirase, empregando as características da aplicación telemática, un recibo no cal quedará constancia do feito da presentación.
5. A Consellería de Economía e Industria velará polos datos de carácter persoal que serán obxecto de tratamento, e para eses efectos, procederase á súa incorporación a un ficheiro que cumprirá as exixencias da Lei 15/1999, de protección de datos de carácter persoal, adoptándose tanto as medidas de seguridade técnica como organizativas.
A finalidade da recollida e tratamento dos datos persoais será estritamente a xestión e tramitación do expediente correspondente e as que deriven da aplicación da Lei 4/2006, de transparencia e boas prácticas na Administración pública galega.
Os datos non serán obxecto de cesión a terceiros. Non obstante, a Consellería de Economía e Industria revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida, de conformidade coas disposicións legais e regulamentarias aplicables ao caso.
Decláranse recoñecidos e poderanse exercer os dereitos de acceso, cancelación, rectificación e oposición por escrito, e achegando identificación suficiente ao seguinte enderezo: edificios administrativos San Caetano, San Caetano, s/n, 15704 Santiago de Compostela, ou ben mediante o procedemento habilitado para o efecto e que poderá atopar na Guía do cidadán da páxina web da Xunta de Galicia.
Artigo 3º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a 6 meses.
Artigo 4º.-Información aos/ás interesados/as.
Sobre este procedemento administrativo, que ten o código IN201G presentación electrónica, poderase obter documentación normalizada ou información adicional na Dirección Xeral de Comercio e nas xefaturas territoriais, a través dos seguintes medios:
a) Páxina web oficial da consellería (www.conselleriaiei.org), na súa epígrafe de axudas e na oficinal virtual.
b) Os teléfonos das xefaturas territoriais: A Coruña: 981 18 49 14, Lugo: 982 29 49 38, Ourense: 988 38 67 12, Pontevedra: 986 80 52 26.
c) Os correos electrónicos: A Coruña: incoruña@xunta.es; Lugo: majose.cortiña.darriba@xunta.es; Ourense: ana.isabel.perez.souto@xunta.es; Pontevedra: inpontevedra@xunta.es.
d) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Economía e Industria: 012 (desde o resto do Estado: 902 12 00 12).
Disposicións derradeiras
Primeira.-Habilitación para o desenvolvemento.
Facúltase a directora xeral de Comercio para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de xullo de 2010.
Javier Guerra Fernández
Conselleiro de Economía e Industria
ANEXO I
Bases reguladoras para a concesión, en réxime
de concorrencia competitiva, de subvencións a titulares
de obradoiros artesanais para actuacións de fomento
e desenvolvemento do sector artesanal galego, no ámbito
da Comunidade Autónoma de Galicia
Artigo 1º.-Obxecto e réxime das subvencións.
1. As subvencións reguladas por estas bases teñen por obxecto o fomento e desenvolvemento do sector artesanal na Comunidade Autónoma de Galicia, a través do apoio aos obradoiros artesanais.
2. O procedemento de concesión destas subvencións tramitarase en réxime de concorrencia competitiva e quedará suxeito ao réxime de axudas de minimis, polo que non poderán exceder os límites cuantitativos de 200.000 euros nun período de tres anos establecidos no Regulamento (CE) número 1998/2006 da Comisión da Unión Europea, do 15 de decembro, relativo á aplicación dos artigos 87 e 88 do Tratado CE ás axudas de minimis (DOUE número L379/5, do 28 de decembro de 2006).
Artigo 2º.-Actuacións e gastos subvencionables.
1. Descrición das actuacións e gastos subvencionables.
En concreto, considéranse actuacións subvencionables as desenvolvidas por obradoiros artesanais que a continuación se especifican:
a) Obras en locais produtivos.
Obras de reforma e acondicionamento de locais produtivos, que deberán cumprir cos requisitos exixidos legalmente en cada caso. Nos supostos de obras no interior de inmobles destinados a usos diferentes dos propios da actividade artesanal, só se subvencionarán as obras realizadas no interior dos locais produtivos.
b) Proxectos de innovación no proceso produtivo.
Adquisición, en réxime de propiedade, de equipamentos propios das características da actividade artesanal, que deberán ser en todo caso de primeiro uso.
-Maquinaria, ferramentas e equipamento auxiliar, que serán de fabricación externa cualificada.
-Equipamentos para procesos de informatización, cun máximo dunha unidade por entidade solicitante, e instalacións de deseño asistido por ordenador.
c) Divulgación e promoción de produtos artesanais:
-Deseño de imaxes corporativas e logotipos, especificamente concibidos e dirixidos ao fomento da actividade e á potenciación dos produtos artesanais.
-Deseño, creación e contratación de dominio para páxina web do obradoiro.
-Produción e difusión de contidos dixitais relacionados especificamente co sector artesán. Poderán ser subvencionables, nesta epígrafe, os gastos de xeración de novos contidos dixitais, a súa indexación e a súa posta en servizo. Mediante esta liña de axudas preténdese apoiar os obradoiros na difusión na internet de contidos promocionais, relacionados coa actividade artesá desenvolvida (tales como catálogos, folletos, vídeos promocionais e outros) e que non teñen actualmente reflexo na rede.
d) Participación como expositor con caseta propia en feiras de carácter profesional.
d.1-Gastos que ocasionen os espazos que se contraten, aluguer ou construción das casetas e transporte do material, montaxe e desmontaxe das casetas, seguros, enerxía eléctrica, vixilancia. Contratación de persoal de atención ao público, de intérpretes, gastos de desprazamento en transporte público colectivo e aloxamento de ata dúas persoas, así como de publicidade e publicacións editadas ex profeso para a participación nestes eventos.
d.2-Adquisición de elementos ou mobiliario básicos que formen parte do deseño dun expositor para a súa utilización exclusiva en feiras profesionais.
e) Gastos de inscrición en programas formativos de especialización profesional que teñan relación coa súa actividade, cun máximo de dous asistentes por obradoiro. As actividades de formación non poderán ter unha duración superior a 100 horas e cun máximo de dúas accións formativas por participante.
f) Accións encamiñadas á incorporación do deseño ás novas liñas de produto, mediante a colaboración con axentes externos profesionais que desenvolvan a dita actividade a título principal:
-Gastos externos derivados da realización de proxectos de deseño de produto, recolléndose os honorarios dos consultores de deseño, así como os custos relativos aos materiais necesarios para plasmar en prototipos os deseños froito da colaboración.
g) Formación teórica e práctica de aprendices para o desempeño dos oficios artesáns da Sección Primeira do Rexistro de Artesanía de Galicia, dirixida a traballadores/as maiores de 16 anos e menores de 21 e cuxa contratación se realizase coas formalidades, condicións e regras establecidas na lexislación laboral de aplicación.
As axudas previstas neste punto serán de aplicación aos contratos que se realicen desde o 1 de xaneiro ao 30 de setembro de 2010.
2. Consideracións xerais sobre os gastos subvencionables.
Con carácter xeral e de acordo co establecido no artigo 29 da Lei 9/2007, do 13 de xuño, de subvencións de Galicia (en diante Lei 9/2007), considéranse gastos subvencionables aqueles que de xeito indubidable respondan á natureza da actividade subvencionable.
Os gastos subvencionables deberán estar realizados e efectivamente pagados entre o 1 de xaneiro de 2010 e a data límite de xustificación establecida no artigo 17 destas bases reguladoras. Todos os investimentos deberán estar plenamente realizados, operativos e verificables na data límite de xustificación do proxecto.
3. Actuacións e gastos non subvencionables.
Quedan expresamente excluídas do ámbito de aplicación desta orde os custos relacionados coas actuacións seguintes:
a) Investimentos destinados a locais para usos non produtivos, comerciais, formación, entre outros.
b) Investimentos efectuados en instalacións non axeitadas, ou cuxo espazo resulte desproporcionado respecto da actividade efectivamente desenvolvida no obradoiro, e/ou investimentos realizados en zonas exteriores ou de acceso.
c) Maquinaria de tipoloxía industrial.
d) As aplicacións informáticas de xestión.
e) Proxectos nos cales se prevexa a difusión de contidos nocivos, entendendo por tales aqueles que fan un uso exaxerado e gratuíto da violencia física, psíquica e verbal. En ningún caso se subvencionarán contidos que non respecten o dereito das persoas á súa propia intimidade e imaxe, os que inculquen expresións ou testemuños vexatorios ou lesivos pola condición persoal dos individuos.
f) Publicidade en medios escritos, radio ou televisión; os investimentos en calquera tipo de formularios ou materiais de uso administrativo, e elementos promocionais en formato papel ou CD/DVD, agás os específicos para feiras profesionais.
g) Regalos promocionais, nin a realización de cócteles e actos análogos.
h) Axudas de custo de manutención e desprazamento en vehículos particulares na asistencia a feiras profesionais.
i) Os gastos non vinculados coas ideas de deseño obxecto do proxecto en desenvolvemento, así como os proxectos en que non se acredite a existencia de colaboración cun equipo especializado de deseño, entendéndose por tal aquel que desenvolva a súa actividade a título principal.
j) Os contratos realizados co cónxuxe, ascendentes, descendentes e demais parentes por consanguinidade ou afinidade, ata o segundo grao inclusive do/a empresario/a ou dos/as que desempeñen cargos de dirección ou sexan persoas membros dos órganos de administración das empresas que revistan a forma xurídica de sociedade, así como os que se produzan con estes últimos.
k) Investimentos, ou solicitudes íntegras, en que os provedores estean relacionados coa entidade solicitante, cos seus órganos directivos ou xestores, de acordo coa Lei 9/2007, no seu artigo 27, punto 7º, e supletoriamente na normativa de carácter básico do Estado en materia de subvencións.
l) Os impostos recuperables ou repercutibles polo/a beneficiario/a e os investimentos realizados con fórmulas de arrendamento financeiro.
m) Aquelas actuacións que non estean directamente vinculadas coa realización da actuación subvencionable, e/ou directamente relacionada coa cualificación do/a artesán/á no RXAG.
De conformidade co establecido no artigo 9 destas bases, constituirase, con carácter xeral e para todas as tipoloxías de axudas enumeradas anteriormente, unha comisión de avaliación das solicitudes de axudas presentadas.
Artigo 3º.-Financiamento e concorrencia.
1. As subvencións que se establezan para as actuacións obxecto desta orde serán con cargo á aplicación orzamentaria 08.03.741-F.770.0 Apoio ao sector artesanal e destinarase para o seu financiamento un importe de 900.000 euros.
Este importe entenderase sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte da aplicación dos criterios do artigo 10º.
Aplicación orzamentaria	Ano 2010
08.03.741-F.770.0	900.000 euros
2. As porcentaxes máximas subvencionables obxecto das axudas acadarán o 70% do investimento, cun máximo de 25.000 euros por entidade para a suma de todas as tipoloxías de axudas concedidas. Non obstante, para os investimentos que a continuación se indican establécense as seguintes contías máximas:
a) Para os investimentos considerados no artigo 2º.1, letra d) parágrafo 1), a contía máxima de subvención será de 3.000 euros por entidade participante. Para os previstos no parágrafo 2), cando o obxecto de subvención se refira á adquisición de elementos ou mobiliario básicos que formen parte do deseño dun expositor para a súa utilización en feiras profesionais, a contía máxima de subvención será de 3.000 euros por entidade solicitante.
b) Respecto dos investimentos recollidos no artigo 2º.1 letra b (maquinaria, ferramentas e equipamento auxiliar), a contía máxima de subvención que se poderá percibir nesta epígrafe será de 12.000 .
b) Para os investimentos considerados no artigo 2º.1, letra e), a contía máxima de subvención non excederá os 900 euros por acción formativa, cantidades que non serán computables aos efectos do 70% que se fixa neste artigo.
c) Para os investimentos considerados no artigo 2º.1 g), a contía que se poderá percibir polo concepto de formación de cada un dos aprendices acadará un máximo de 420 euros mensuais para o período de formación efectivo. Poderán imputarse estes gastos desde xaneiro a setembro de 2010, ambos inclusive.
3. O importe das subvencións en ningún caso poderá ser de tal contía que, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, supere o custo da actividade que vai desenvolver o/a beneficiario/a.
Artigo 4º.-Beneficiarios/as.
1. Poderán ser beneficiarios/as das subvencións, sen prexuízo de reuniren os demais requisitos establecidos nestas bases, os/as titulares de obradoiros artesanais, xa sexan persoas físicas ou xurídicas e comunidades de bens. No caso destas últimas, e a teor do artigo 8 da Lei 9/2007, deberán facerse constar expresamente, tanto na solicitude coma na resolución de concesión, os compromisos de execución asumidos por cada membro da agrupación, así como o importe de subvención que se vai aplicar por cada un deles, que terán igualmente a consideración de beneficiarios. En calquera caso, deberá nomearse un representante ou apoderado único da agrupación, con poderes suficientes para cumprir as obrigas que, como beneficiario/a, corresponden á agrupación. Non poderá disolverse a agrupación ata que transcorra o prazo de prescrición previsto nos artigos 35 e 63 da Lei 9/2007.
3. En todo caso, as persoas beneficiarias haberán de cumprir os seguintes requisitos:
-Estar establecidos/as na Comunidade Autónoma galega.
-Estar en posesión da carta de artesán/á no momento da presentación da solicitude de axuda.
-Figurar o obradoiro artesán inscrito no Rexistro Xeral de Artesanía de Galicia. No caso da creación de novos obradoiros, terán de prazo ata o 15 de setembro de 2010 para solicitar a inscrición, acreditando este requisito mediante copia da solicitude de inscrición no Rexistro Xeral de Artesanía de Galicia.
Non poderán acadar a condición de beneficiario/a aqueles solicitantes nos cales concorra algunha das circunstancias previstas no artigo 10 da Lei 9/2007.
Artigo 5º.-Solicitudes.
1. As solicitudes para participar no procedemento de concesión das subvencións presentaranse na forma e prazo que se indican na convocatoria.
2. Xunto coas solicitudes xuntarase a documentación que se refire a continuación, en orixinal ou copia compulsada.
a) Documentación técnica relativa ao proxecto. Memoria explicativa que conterá antecedentes da entidade solicitante, descrición das actividades profesionais realizadas, con mención expresa do proceso de produción artesanal, volume de produción e facturación, descrición detallada dos investimentos por unidade de actuación e efectos esperados.
b) Orzamento desagregado de gastos previstos para a realización de cada unha das actividades para as que se solicita subvención e factura pro forma da actividade ou adquisición que se vaia subvencionar, por quen vaia subministrar ou prestar o servizo, así como plan de financiamento do proxecto. En calquera dos casos, o proxecto, o contrato ou a factura pro forma dirixiranse ao/á solicitante da axuda e contarán coa sinatura e DNI/NIE ou CIF/NIF do autor/a do orzamento.
Non terán a consideración de orzamentos as estimacións de gastos realizadas polo/a solicitante e que carezan do soporte da oferta do/a provedor/a ou tarifa oficial do gasto.
Segundo o artigo 29.3º da Lei 9/2007, cando o importe do gasto subvencionable (sen IVE) supere a contía de 12.000 euros no suposto de subministración de bens de equipamento ou prestación de servizos por empresa de consultoría ou asistencia técnica, o/a beneficiario/a deberá solicitar como mínimo tres ofertas de diferentes provedores con carácter previo á contracción do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase de conformidade con anterioridade á solicitude de subvención. A elección entre as ofertas presentadas, que deberán achegarse coa solicitude de subvención, realizarase de conformidade con criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa. Considerando o anterior, deberá
achegarse a documentación disposta nos parágrafos seguintes:
b.1. Copia ordenada de todos e cada un dos orzamentos e ofertas detalladas dos investimentos sobre os que se solicita a axuda, obtidos/as dos provedores/as seleccionados/as polo/a solicitante, con independencia da contía dos investimentos.
b.2. De ser o caso, por superarse a contía de 12.000 euros, copia ordenada de todos e cada un dos orzamentos e ofertas que non foron seleccionadas polo/a solicitante para a realización do proxecto.
b.3. De ser o caso, por superarse a contía de 12.000 euros, memoria económica xustificativa da elección dos provedores, nos seguintes casos:
-Cando a elección do/a provedor/a non recaia na oferta económica máis vantaxosa, das tres que como mínimo obtivo o/a solicitante.
-Cando polas especiais características dos gastos subvencionables non exista no mercado suficiente número de entidades que o subministren ou presten.
-Cando o gasto se realizase con anterioridade á solicitude de subvención, feito que se acreditará nesta memoria xustificativa mediante factura co seu correspondente pagamento.
Non existe a obriga de presentar esta memoria xustificativa cando a elección do/a provedor/a recaia na oferta económica máis vantaxosa das tres que, como mímino, obtivo o/a solicitante.
As ofertas presentadas e os/as provedores elixidos supoñen unha documentación vinculante para o desenvolvemento do proxecto no caso de ser beneficiario/a da axuda. Non se considerarán subvencionables, parcial ou totalmente, aqueles investimentos dos que non se presente documentación económica completa conforme o aquí recollido.
c) No caso de realización de obras de reforma e acondicionamento, memoria valorada, asinada por técnico/a competente, con detalle a nivel de capítulo das actuacións que se pretenden executar. Nas obras cuxo importe supere os 18.000 euros, a presentación da devandita memoria poderá ser substituída por un proxecto técnico visado que deberá ser presentado, necesariamente, na fase de xustificación da subvención.
d) NIF/CIF da entidade solicitante. No caso de persoa xurídica, documentación acreditativa da súa constitución.
e) Incluirase, segundo o anexo IV, declaración expresa de cantas axudas se solicitasen ou obtivesen para as mesmas actuacións, doutras administracións públicas ou doutros entes públicos ou privados, nacionais ou internacionais, así como declaración do/a solicitante de non estar incurso en ningunha das circunstancias previstas no artigo 10 da Lei 9/2007.
f) Documento público acreditativo do poder con que actúa o/a representante da entidade solicitante e fotocopia do seu DNI/NIE.
Alternativamente, de acordo co disposto no artigo 2.2º do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos, a persoa representante poderá dar o seu consentimento para que o órgano instrutor comprobe os seus datos de carácter persoal, unha vez estea dispoñible o mecanismo, por medio de conexión telemática co servizo horizontal de acceso ao sistema de verificación de datos de identidade do Ministerio de Administracións Públicas. Para estes efectos, poderá cubrir a declaración que figura no modelo normalizado de solicitude.
No caso de non prestar o seu consentimento, deberá presentarse o documento mencionado ao final do primero parágrafo.
g) Para as axudas á formación, presentarase unha memoria coa relación de traballadores/as contratados ou que están previstos contratar nesta modalidade.
h) Declaración xurada de estar ao día de pagamento de obrigas por reintegro de subvencións segundo anexo VII.
i) Certificacións expedidas polos organismos competentes acreditativas de estar ao día no cumprimento das súas obrigas coa Axencia Estatal da Administración Tributaria, a Tesouraría Xeral da Seguridade Social e a Consellería de Facenda, no caso de que o/a solicitante denegue expresamente a autorización ao órgano xestor para que solicite de oficio estas certificacións.
Como caso xeral, estas certificacións non teñen que achegarse, xa que a solicitude da axuda leva consigo a autorización ao órgano xestor para solicitar as certificacións que deben emitir os organismos citados no parágrafo anterior.
Se o certificado dispón de código electrónico de verificación coa Administración pública correspondente, poderá presentarse este documento sen compulsar.
No caso de que o/a solicitante deba presentar estes certificados na fase de emenda, logo de que a consulta polo órgano xestor non obtivese resultado favorable, a data de expedición dos certificados pola Administración correspondente deberá ser posterior á data de consulta polo órgano xestor, o que se comunicará no requirimento de emenda da documentación.
j) De ser o caso, documentación acreditativa da exención do imposto sobre o valor engadido (IVE).
k) Certificación acreditativa de estar dado de alta no IAE. No caso de obradoiros que se constitúan ao longo do ano 2010, o requisito de alta no IAE deberase acreditar con anterioridade á presentación da xustificación do investimento.
l) Declaración de compromiso de utilización da lingua galega segundo o modelo normalizado do anexo VI, de ser o caso.
m) No caso de comunidades de bens, achegaranse os documentos de constitución da comunidade, unha declaración-compromiso de execución asumido por cada membro da agrupación, así como o importe de subvención que se vai aplicar por cada un deles. Deberá nomearse un representante ou apoderado único da comunidade con poderes suficientes para cumprir as obrigas que lle corresponden á comunidade.
Así mesmo, o departamento territorial poderá solicitar cantos informes técnicos estime oportunos para a valoración dos proxectos.
Artigo 6º.-Consentimento e autorizacións.
1. A presentación da solicitude implica o coñecemento e a aceptación destas bases reguladoras. De conformidade co disposto no artigo 20.3º da Lei 9/2007, a presentación da solicitude de concesión da subvención polo/a interesado/a comportará a autorización ao órgano xestor para solicitar as certificacións que deben emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
Non obstante, o solicitante poderá denegar o consentimiento, facéndoo constar expresamente no formulario de solicitude, e deberá presentar entón as certificacións a que fai referencia este punto.
2. De acordo co disposto no artigo 35 f) da Lei 30/1992, non será necesario presentar a documentación xurídico-administrativa que xa se atope en poder desta consellería, sempre que se manteña vixente e se identifique nos formularios de solicitude o ano de presentación e o código de procedemento administrativo para o que foi presentada.
No suposto de imposibilidade material de obter a documentación conforme ao punto anterior ou se se constatase a súa invalidez, o órgano competente poderá requirir ao solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.
Igualmente, de conformidade co mesmo artigo 20.3º da Lei 9/2007, se o/a solicitante indica que certa documentación que se deba usar neste procedemento xa figura no poder da consellería, a presentación da solicitude implica a autorización ao órgano instrutor para acceder a esa documentación.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no dito rexistro, feito que terá lugar agás nos supostos legalmente establecidos.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos/as beneficiarios/as e o importe das axudas concedidas, polo que a presentación da solicitude leva implícita a autorización para o tratamento necesario dos datos dos/as beneficiarios/as e a súa publicación na citada páxina web, coas excepcións previstas no artigo 15.2º d) da Lei 9/2007.
Artigo 7º.-Órganos competentes.
A Dirección Xeral de Comercio será o órgano competente para a instrución do procedemento de concesión da subvención, e correspóndelle ao secretario xeral, por delegación do conselleiro de Economía e Industria (Orde 30-4-2009, DOG nº 87) ditar a resolución de concesión. Unha vez ditada esta resolución, e efectuado o trámite de fiscalización limitada previa, e antes de proceder á contabilización do compromiso de gasto, desconcentraranse os créditos correspondentes a cada un dos departamentos territoriais da consellería, no ámbito das súas respectivas demarcacións, e procederase a efectuar os necesarios axustes contables para a continuación da tramitación subseguinte nos respectivos departamentos territoriais, de conformidade co establecido no Decreto 88/1990, sobre desconcentración de competencias en materia de axudas e subvencións nos delegados provinciais ou territoriais da Xunta de Galicia.
Artigo 8º.-Instrución dos procedementos.
1. De conformidade co establecido no artigo 71 da Lei 30/1992, se a solicitude non reúne algún dos requisitos exixidos nestas bases reguladoras ou na correspondente convocatoria, requirirase o/a interesado/a para que, nun prazo de dez días hábiles, emende a falla ou xunte os documentos preceptivos. Neste requirimento farase indicación expresa de que, se así non o fixese, se considerará que desiste na súa petición, logo da correspondente resolución.
Este requirimento de emenda tamén se fará se das certificacións obtidas de conformidade co artigo 5.2º h) resulta que o/a solicitante non se atopa ao día do pagamento das súas obrigas tributarias e sociais co Estado, coa comunidade autónoma e coa Seguridade Social ou no suposto de que sexa necesario achegar documentación, logo de aplicarse o disposto no artigo 35 f) da Lei 30/1992.
2. Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da Lei 30/1992, os requirimentos citados de enmenda ou corrección poderanse facer mediante publicación no DOG e producirán os mesmos efectos que a notificación individualizada. A dita publicación tamén se realizará no taboleiro electrónico de anuncios da páxina web da Consellería de Economía e Industria a que se remitirá desde o texto publicado no DOG, podéndose facer indicación que os seguintes actos administrativos deste procedemento serán notificados a través do citado taboleiro. Se a instrución do procedemento o aconsellase, o órgano competente poderá substituir esta publicación no DOG e na web, pola notificación individualizada, de conformidade co establecido no artigo 59 da Lei 30/1992.
3. Sen prexuízo do disposto no parágrafo anterior, poderá requirirse o/a solicitante que xunte cantos datos, documentos complementarios e aclaracións resulten necesarias para a tramitación e resolución do procedemento.
4. Unha vez revisadas as solicitudes e as emendas efectuadas, aqueles expedientes administrativos que reúnan todos os requisitos e a documentación necesarias serán remitidos á comisión encargada da súa avaliación, de acordo co establecido no artigo seguinte.
5. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, en que se indicarán as causas desta.
Artigo 9º.-Comisión de valoración.
1. A comisión de avaliación será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación das subvencións aos/ás interesados/as.
A composición da comisión de valoración será a seguinte:
Presidencia: a directora xeral de Comercio.
Vogais:
-O/a subdirectora/a xeral de Comercio.
-Os/as xefes/as territoriais dos departamentos territoriais da Consellería de Economía e Industria.
Secretaría: o xefe do Servizo de Promoción Comercial e da Artesanía.
Se, por causa xustificada, no momento en que a comisión de valoración teña que examinar as solicitudes, algunha das persoas que a compoñen non puidese asistir, será substituída pola persoa que para o efecto designe o órgano competente para resolver.
2. Na proposta de concesión que formule a comisión figurarán de forma individualizada os/as solicitantes propostos/as para obter a subvención, especificándose a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles/as ata esgotar o crédito dispoñible.
3. O resto das actuacións subvencionables quedará en reserva para seren atendidos ben co crédito que quedase libre de producirse algunha renuncia ou modificación nos proxectos inicialmente subvencionados, ben co incremento dos créditos orzamentarios destinados a estas subvencións. Para estes efectos poderán realizarse sucesivas propostas de resolución conforme o sinalado neste artigo.
Artigo 10º.-Criterios de valoración.
Os criterios de avaliación que servirán de base para a determinación da preferencia na concesión da subvención, relacionados por orde decrecente de importancia, serán os seguintes:
1. Capacidade de xerar actividade económica na empresa:
Creación de novas unidades produtivas: 10 puntos.
2. Fomento da xeración de contidos dixitais: ata 10 puntos.
3. Exercer algunha das seguintes actividades artesanais tradicionais: tecidos en baixo lizo, produción de zocos e zocas, tonelaría, sellaría, albardaría, olaría, forxa, follalataría, caldeiraría, afiado, cestaría, labores de palla e carpintaría de ribeira: 10 puntos.
4. Que o responsable da actividade sexa artesán mozo, ata os 35 anos inclusive, ou muller: 5 puntos.
5. Compromiso de utilización da lingua galega en todas as actuacións e nos elementos que proceda das actividades subvencionables: 1 punto.
6. Solicitude presentada correctamente, sen que sexa necesaria a súa rectificación nin petición de documentación complementaria: 2 puntos.
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos/ás interesados/as para que, nun prazo de dez días podan formular alegacións e presentar os documentos e xustificacións que estimen pertinentes.
2. Porén, poderase prescindir do trámite a que se refire o número anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo/a interesado/a.
Artigo 12º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará a través do órgano instrutor ao conselleiro de Economía e Industria.
2. O conselleiro de Economía e Industria, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvencionará e o seu custo, así como a subvención concedida e a súa contía, que para as que teñan carácter plurianual expresará a cantidade outorgada con cargo ao orzamento do exercicio posterior ou, se é o caso, a causa de denegación.
En ningún caso o importe das subvencións concedidas poderá superar o custo da actividade que desenvolverá o/a beneficiario/a ou, se é o caso, a porcentaxe máxima do investimento subvencionable legalmente establecida.
3. O prazo máximo para resolver e notificar a resolución ao/á interesado/a será de seis meses contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os/as interesados/as poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992. Non obstante, e de conformidade co establecido no artigo 59.6º b da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web da Consellería de Economía e Industria. Nesta publicación especificarase a data da convocatoria, o/a beneficiario/a, a cantidade concedida e a finalidade da subvención outorgada. Coa publicación no DOG poderá remitirse aos/ás beneficiarios/as a que consulten información detallada da resolución nun taboleiro da citada web.
As solicitudes desestimadas notificaranse individualmente, con indicación das causas da desestimación. Non obstante, poderase substituir a dita notificación individual pola publicación no DOG, coa indicación de que os/as beneficiarios/as consulten a información detallada da súa resolución nun taboleiro da citada web.
Artigo 13º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os/as interesados/as poidan exercer calquera outro que consideren procedente:
a) Recurso potestativo de reposición ante o órgano que a ditou, no prazo dun mes contado a partir do día seguinte ao da notificación da resolución, ou de tres meses contados a partir do día seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do día seguinte a aquel en que se produza o acto presunto.
Artigo 14º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. O órgano competente para a concesión das subvencións poderá acordar a modificación da resolución por instancia do/a beneficiario/a e deberá cumprir os seguintes requisitos:
a) Que a actividade, conduta ou modificación do proxecto estea comprendida dentro da finalidade da presente orde.
b) Que se acredite a inexistencia de prexuízo a terceiros.
c) Que os novos elementos e as circunstancias que motiven a modificación, de concorrer na concesión inicial, non supuxeran a denegación da axuda ou subvención.
3. O/a beneficiario/a deberá solicitar esta modificación mediante instancia dirixida ao órgano concedente, acompañada da documentación acreditativa do cumprimento dos requisitos reflectidos no punto anterior, cun lím ite de 20 días hábiles antes da data de finalización do prazo de xustificación do investimento subvencionado. Non facelo dará lugar á perda da totalidade da subvención na parte afectada pola modificación, sen prexuízo de que tamén poderá implicar a perda da totalidade da subvención concedida no caso de variación substancial do proxecto, tramitándose, de ser o caso, o correspondente procedemento de reintegro.
4. O acto polo que se acorde ou se denegue a modificación da resolución será ditado polo conselleiro de Economía e Industria logo da instrución do correspondente expediente, no cal se lle dará audiencia ao/á interesado/a no termos previstos no artigo 10º.
Artigo 15º.-Aceptación e renuncia.
1. Sen prexuízo dos recursos que procedan contra a resolución de concesión,de conformidade co disposto polo artigo 21.5º da Lei 9/2007, transcorridos dez días hábiles desde a notificación ou publicación desta sen que o/a interesado/a comunicase expresamente a súa renuncia á subvención, entenderase que a acepta e desde ese momento adquirirá a condición de beneficiario/a.
A renuncia á subvención, debidamente motivada, poderase facer axustándose ao modelo que se inclúe como anexo V, así como por calquera outro medio que permita a súa constancia, de acordo co establecido no artigo 91 da Lei 30/1992.
No caso de que se comunicase a renuncia en prazo, o conselleiro de Economía e Industria ditará a correspondente resolución no termos do artigo 42.1º da mesma lei.
Artigo 16º.-Obrigas dos/as interesados/as.
Son obrigas do beneficiario/a as previstas no artigo 11 da Lei 9/2007 e, particularmente:
a) Para o caso da creación dun obradoiro artesanal, darse de alta no imposto de actividades económicas (IAE) que ampara a actividade correspondente, e solicitar con anterioridade ao 15 de setembro de 2010, inclusive, ante a Dirección Xeral de Comercio, a inscrición na sección segunda do Rexistro Xeral de Artesanía de Galicia.
b) No caso de acollerse ás axudas á formación, o mantemento dos postos de traballo creados por un período mínimo dun ano. Os obradoiros que se beneficien destas axudas, co fin de garantir o mantemento dos postos de traballo creados, deberán presentar dentro do primeiro e último trimestre do ano 2011, unha relación da variación das altas e baixas do persoal adscrito, así como o correspondente TC2.
No suposto de extinción da relación laboral do/a traballador/a polo que se concedese subvención, a cobertura do posto por un novo/a traballador/a, que deberá reunir os mesmos requisitos que o traballador/a substituído/a, terá que realizarse dentro do mes seguinte ao da baixa, feito que deberá ser comunicado pola empresa beneficiaria á Consellería de Economía e Industria, dentro dos 10 días seguintes á substitución. Esta nova contratación en ningún caso dará lugar a unha nova axuda. Esta obriga manterase durante un ano desde a data de realización do contrato obxecto de subvención.
c) Cumprir o obxectivo, executar o proxecto, realizar a actividade ou adoptar o comportamento que fundamenta a concesión da subvención.
d) Xustificar ante o órgano concedente ou a entidade colaboradora, se é o caso, o cumprimento dos requisitos e das condicións, así como a realización da actividade e o cumprimento da finalidade que determinen a concesión ou o gozo da subvención.
e) Someterse ás actuacións de comprobación que efectuará o órgano concedente ou a entidade colaboradora, se é o caso, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos coma estatais ou comunitarios, para o que se achegará canta información lle sexa requirida no exercicio das actuacións anteriores.
f) Comunicarlle ao órgano concedente ou á entidade colaboradora a obtención doutras subvencións, axudas, ingresos ou recursos que financien as actividades subvencionadas, especificando aquelas axudas obtidas de minimis, para os efectos de poder comprobar o cumprimento do límite cuantitativo a que fai referencia o artigo 1º.2 das presentes bases. Así mesmo, comunicar a modificación das circunstancias que fundamentasen a concesión da subvención.
Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
g) Acreditar con anterioridade a que se dite a proposta de resolución de concesión, que se encontra ao día no cumprimento das súas obrigas tributarias, no pagamento de obrigas por reintegro de subvencións e fronte á Seguridade Social e que non ten pendente de pagamento ningunha outra débeda coa Administración pública da comunidade autónoma, na forma que se determine regulamentariamente, e sen prexuízo do establecido na Lei 11/2007, do 22 de xuño, de acceso electrónico dos cidadáns aos servizos públicos.
h) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao/á beneficiario/a en cada caso, así como cantos estados contables e rexistros específicos sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control.
i) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
j) Adoptar as medidas de difusión contidas no número 3 do artigo 15 da Lei 9/2007, de subvencións de Galicia. As entidades beneficiarias de axudas deberán facer constar, na súa publicidade ou na información que xeren con respecto ao proxecto subvencionado, o cofinanciamento dos seus activos pola Xunta de Galicia a través da Consellería de Economía e Industria, Dirección Xeral de Comercio, ou, de ser o caso, mediante o emprego dos logotipos e enderezos web correspondentes que deberán exhibirse, de xeito adecuado, no contido dixital.
k) Todos os sitios web que sexan obxecto da subvención deberán cumprir as directrices para a accesibilidade ao contido de páxinas web do Consorcio World Wide Web (
http://www.w3.org
) mediante a norma de accesibilidade WAI, nivel AA, como mínimo.
Co fin de que o/a artesán/á, propietario/a dos dereitos de autor dos contidos dixitais obxecto da presente axuda, e aos cales se fai referencia no artigo 2º.1.c), poida obter beneficios indirectos (promoción e difusión dos seus produtos, entre outros), estes contidos dixitais terán que ser postos á disposición do público mediante unha das múltiples licenzas Creative Commoms existentes, que se poden consultar no enderezo web:
http://es.creativecommons.org//licencia//.
En cada contido subvencionable deberá aparecer nun lugar visible o logotipo da licenza empregada e unha mención á dita licenza, do tipo «Este documento está suxeito a unha licenza Creative Commoms», cun enlace web á licenza escollida.
l) Proceder ao reintegro dos fondos percibidos nos supostos previstos no artigo 33 da dita lei.
m) No caso de que as xestións de comprobación de atoparse ao día nas obrigas tributarias e sociais desen como resultado que o solicitante ou o beneficiario teña débedas dalgún tipo das recollidas nel, requirirase ao/á solicitante que regularice a súa situación e presente por si mesmo o/s correspondente/s certificado/s de atoparse ao día nas súas obrigas tributarias e/ou sociais.
n) Manter o investimento subvencionado durante un período mínimo de cinco anos desde a súa concesión en caso de bens inscritibles nun rexistro público, e un período de dous anos para o resto de bens.
o) Non poderá disolverse a comunidade de bens ata que transcorra o prazo de prescrición previsto nos artigos 35 e 63 da Lei 9/2007, de subvencións de Galicia.
Artigo 17º.-Xustificación da subvención.
1. Para cobrar a subvención, o/a beneficiario/a presentará no respectivo departamento territorial competente en materia de artesanía ou nos servizos centrais da Consellería de Economía e Industria, ou a través dalgunha das formas previstas no artigo 38.4º da Lei 30/1992, orixinal ou copia compulsada da documentación xustificativa da realización do investimento que fose obxecto de subvención, tendo de prazo ata o 30 de outubro de 2010, inclusive, e constará dos seguintes documentos:
a) Memoria en que se describa a realización do investimento, na cal deberán quedar descritos e identificados os bens adquiridos ou servizos prestados e os datos e incidencias máis significativos habidos na súa execución. No caso de contidos dixitais, memoria que permita avaliar o alcance dos traballos, a definición dos contidos, o grao de dificultade técnica e o tempo de traballo estimado na consecución dos obxectivos.
b) Unha relación clasificada da actividade, desagregada por epígrafes e dos gastos e investimentos, segundo anexo III.
c) No caso de realización de obras de reforma e acondicionamento, proxecto técnico visado cando o investimento supere o importe de 18.000 euros, e noutro caso, memoria técnica definitiva, documentos que non poderán variar substancialmente a memoria presentada coa solicitude, todo isto salvo que a devandita documentación se achegase con anterioridade.
d) Xustificantes dos investimentos, facturas dos provedores e demais documentos de valor probatorio equivalente no tráfico xurídico mercantil e con eficacia administrativa nos termos que se establezan regulamentariamente (importe sen IVE e importe total), en relación cos gastos subvencionables, emitidas dentro do período comprendido entre a data de inicio do proxecto e a data límite de xustificación do proxecto. Axuntarase relación nominativa de facturas agrupadas e ordenadas por actuacións subvencionables, facendo constar para cada documento o seu número de orde, data de expedición, expedidor, concepto, importe en euros e data de pagamento (especificándose, se é o caso, o tipo de cambio aplicado).
A xustificación dos pagamentos acreditarase a través de transferencia bancaria, certificación bancaria ou extracto de pagamento comprendido entre a data de inicio do proxecto e a data límite da xustificación do proxecto. Nestes documentos deberán quedar claramente identificados o/a receptor/a e o/a emisor/a do pagamento. Non se admitirán os pagamentos en efectivo.
Así mesmo, non se admitirán como xustificantes os obtidos a través da internet se non están validados pola entidade bancaria ou dispoñen de códigos para a súa verificación por terceiros na sede electrónica da dita entidade bancaria.
e) Para todas aquelas actuacións intanxibles, tales como estudos ou proxectos, entregarase, ademais, un exemplar destes, facendo constar na súa publicidade o cofinanciamento dos seus activos pola Xunta de Galicia a través da Consellería de Economía e Industria, Dirección Xeral de Comercio.
f) A xustificación para os efectos de asistencia a feiras ou programas formativos farase efectiva mediante a certificación expresa de participación no certame no período prefixado, emitida pola institución ou entidade organizadora, así como da factura xustificativa da contratación do espazo da feira, tendo que presentar igualmente a documentación mencionada no parágrafo anterior.
g) Para a actuación acollida á letra g) do artigo 2º das bases reguladoras desta orde, presentarase a seguinte documentación acreditativa:
-Contrato de traballo rexistrado pola oficina de emprego.
-Nóminas.
-Xustificante de pagamento das nóminas a través da entidade bancaria.
h) Declaración de axudas obtidas e solicitadas para o mesmo investimento en calquera outra administración, organismos ou entes públicos ou privados. No caso de ser beneficiario/a dalgunha axuda ou subvención para a mesma actuación, deberá achegarse a documentación necesaria para a súa valoración para os efectos da súa concorrencia coa axuda outorgada.
i) Certificación expedida pola entidade bancaria de titularidade da conta onde se debe realizar o pagamento da subvención, en que conste: código de banco, código de sucursal, díxitos de control e número de conta corrente.
j) Certificacións expedidas polos organismos competentes, acreditativas de estar ao día no cumprimento das súas obrigas tributarias e coa Seguridade Social, e de non ter pendente de pagamento ningunha débeda, por ningún concepto, coa Administración pública da comunidade autónoma, no caso de que o solicitante denegase expresamente a autorización ao órgano xestor para que solicite de oficio estas certificacións.
k) Declaración xurada de estar ao día no pagamento de obrigas por reintegro de subvencións, segundo o anexo VII.
l) Os membros das entidades previstas no punto 1º do artigo 4º virán obrigados/as a cumprir os requisitos de xustificación respecto das actividades realizadas en nome e por conta do beneficiario/a do modo en que se determina nos puntos anteriores. Esta documentación formará parte da xustificación que está obrigado/a a render o/a beneficiario/a que solicitou a subvención.
m) Calquera outro documento que se requira na resolución particular de concesión da axuda.
n) No caso de que tras realizar a Consellería de Economía e Industria de oficio a consulta telemática para solicitar as certificacións de atoparse ao día nas obrigas tributarias e sociais que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, dese como resultado que o/a beneficiario/a teña débedas dalgún tipo das mencionadas, requirirase para que regularice a súa situación e presente por si mesmo o/s correspondente/s certificado/s de atoparse ao día nas súas obrigas tributarias e/ou sociais. A devandita consulta telemática realizarase con anterioridade á tramitación da proposta de pagamento das axudas, se é o caso, de acordo co establecido no artigo 12 da Lei 14/2004, do 29 de decembro, de medidas tributarias e de réxime administrativo.
2. Transcorrido o prazo indicado sen que o/a beneficiario/a presentase a documentación solicitada, de conformidade co disposto polo artigo 45.2º do Decreto 11/2009, requirirase o beneficiario/a para que no prazo improrrogable de dez días a presente. A falla de presentación da xustificación no prazo establecido comportará a perda do dereito, o cobramento da subvención e a exixencia de reintegro e demais responsabilidades establecidas na Lei de subvencións. A presentación da xustificación no prazo adicional non eximirá o beneficiario/a das sancións que legalmente correspondan.
Os órganos competentes poderán solicitar as aclaracións ou informes relativos á xustificación do investimento que consideren convenientes.
Artigo 18º.-Pagamento.
1. Recibida a documentación xustificativa da subvención, os respectivos departamentos territoriais, antes de proceder ao seu pagamento, poderán realizar as actuacións de comprobación oportunas para verificar o cumprimento da actividade subvencionada.
2. Realizados, de ser o caso, os axustes contables respecto da desconcentración de créditos, os xefes dos respectivos departamentos territoriais proporán o recoñecemento da obriga, sendo competentes para a resolución dos procedementos de reintegro das subvencións indebidamente percibidas polos beneficiarios.
3. O importe das axudas aboarase nun único pagamento, mediante transferencia bancaria á entidade financeira, ao número de conta designado polo/a beneficiario/a.
4. O pagamento realizarase pola parte proporcional da contía da subvención efectivamente xustificada, calculada en función da porcentaxe subvencionada do custo final da actividade sempre que se xustifique un mínimo do 40% do importe establecido na resolución da concesión. No caso de concorrer con outras axudas aplicarase o disposto no artigo 3.3º do anexo I.
Artigo 19º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, de ser o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de demora correspondentes.
2. Para facer efectiva a devolución a que se refire o número anterior, tramitarase o oportuno procedemento de reintegro que se axustará ao previsto no título II do reintegro de subvencións da Lei 9/2007.
3. Aos/ás beneficiarios/as das subvencións reguladas nestas bases seralles de aplicación o réxime de infraccións e sancións previsto no título IV da devandita Lei 9/2007 e no seu título VI do seu regulamento.
Artigo 20º.-Control.
Estas subvencións estarán sometidas á función interventora e de control financeiro exercido pola intervención xeral da comunidade autónoma, nos termos que establece o título III da Lei de subvencións de Galicia, así como ás actuacións de comprobación previstas na lexislación do Tribunal de Contas e do Consello de Contas. Para estes efectos, as persoas beneficiarias das axudas achegarán canta información lles sexa requirida no exercicio das actuacións anteriores.
Artigo 21º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Economía e Industria.
Artigo 22º.-Remisión normativa.
Para todo o non disposto nestas bases aplicarase o previsto na Lei 9/2007, e no seu regulamento, aprobado polo Decreto 11/2009, do 8 de xaneiro, na Lei 38/2003, do 27 de novembro, xeral de subvencións e no seu regulamento, aprobado polo Real decreto 887/2007, do 21 de xullo, na Lei 30/1992, modificada pola Lei 4/1999, do 13 de xaneiro, no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e modificado pola Lei 5/2000, do 28 de decembro, na Lei de orzamentos xerais da Comunidade Autónoma de Galicia vixente na anualidade correspondente, no Decreto 88/1990, sobre desconcentración de competencias en materia de axudas e subvencións nos delegados provinciais ou territoriais da Xunta de Galicia, e no resto da normativa que resulte de aplicación.
Ver referencia pdf "15200D003P016.PDF"
Ver referencia pdf "15200D004P032.PDF"